钦定古今图书集成/明伦汇编/氏族典/第590卷 > 《廖用贤尚友录》 > 欧阳修
## 钦定古今图书集成/明伦汇编/氏族典/第590卷 > 《廖用贤尚友录》 > 欧阳修

按《宋史欧阳修传》：“修字永叔，庐陵人。四岁而孤，母郑
守节自誓，亲诲之学。家贫，至以荻画地学书。幼敏悟
过人，读书辄成诵。及冠，嶷然有声，得唐韩愈遗槁，读
而心慕焉。苦志探赜，至忘寝食，必欲并辔绝驰而追
与之并。举进士，南宫第一，擢甲科，调西京推官，入为
馆阁校勘。范仲淹以言事贬，在廷多论救，司谏高若”
讷以为当黜，修贻书责之，坐贬夷陵令，稍徙乾德令。
庆历三年，知谏院。时仁宗更用大臣，杜衍、富弼、韩琦、
范仲淹皆在位，增谏官员，用天下名士，修首在选中。
同修起居注、知制诰。会保州兵乱，以为河北都转运
使。是时，杜衍等相继以党议罢去，修慨然上疏，邪党
益忌傅致以罪，左迁知滁州，徙扬州、颍州。复学士，留
守南京。迁翰林学士，俾修《唐书》，知嘉祐二年贡举。时
士子尚为险怪奇涩之文，号“太学体”，修痛排抑之，场
屋之习，从是遂变。加龙图阁学士、知开封府，改群牧
使。《唐书》成，拜礼部侍郎，罢知陈州。五年，拜枢密副使。
六年，参知政事。修平生与人尽言无隐，及执政士大
夫有所干请，辄面谕可否，虽台谏官论事，亦必以是
非诘之，以是怨诽益众。帝将追崇濮王，命有司议。修
引《丧服记》以为本生之亲，改称“皇伯”，历考前世，皆无
典据。御史吕诲等诋修，修求退，罢知亳州。明年，知青
州，徙蔡州。修以风节自持，既数被污蔑，年六十，即连

年卒，谥曰“文忠。”修始在滁州，号“醉翁”，晚更号“六一居
士。”天资刚劲，见义勇为，虽机阱在前，触发之不顾，放
逐流离，至于再三，志气自若也。好古嗜学，凡周、汉以
降金石遗文，断编残简，一切掇拾，研稽异同，立说于
左，的的可表证，谓之《集古录》。奉诏修《唐书》纪、志、表，自
撰《五代史记》。